SK Úradný vestník Európskej únie C 147/4

Oznámenie o začatí čiastočného predbežného preskúmania antidumpingových a vyrovnávacích opatrení uplatňovaných na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky

(2015/C 147/03)

Európska komisia (ďalej len „Komisia“) dostala žiadosť o čiastočné predbežné preskúmanie podľa článku 11 ods. 3 nariadenia Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné antidumpingové nariadenie“) a článku 19 ods. 3 nariadenia Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva (2) (ďalej len „základné antisubvenčné nariadenie“).

1. Žiadosť o preskúmanie

Žiadosť o preskúmanie podalo združenie EU ProSun (ďalej len „žiadateľ“), ktoré je združením výrobcov fotovoltických modulov na báze kryštalického kremíka a ich hlavných komponentov v EÚ. Žiadosť sa svojím rozsahom obmedzuje len na stanovenie referenčnej hodnoty používanej ako odkaz na mechanizmus úpravy ceny stanovený v platnom záväzku uvedenom v oddiele 3.

2. Výrobok, na ktorý sa vzťahuje platný záväzok

Výrobkom, na ktorý sa vzťahuje platný záväzok, sú fotovoltické moduly na báze kryštalického kremíka a kľúčové komponenty (t. j. články) s pôvodom v Čínskej ľudovej republike alebo odosielané z Čínskej ľudovej republiky, pokiaľ nie sú v režime tranzitu v zmysle článku V GATT, ktoré v súčasnosti patria pod číselný znak KN ex 8541 40 90 (kódy TARIC 8541409021, 8541409029, 8541409031 a 8541409039) (ďalej len „výrobok, na ktorý sa vzťahuje záväzok“).

3. Platné opatrenia

V súčasnosti je platným opatrením konečné antidumpingové clo uložené nariadením Rady (EÚ) č. 1238/2013 (3) a konečné vyrovnávacie clo uložené nariadením Rady (EÚ) č. 1239/2013 (4).

Komisia na základe rozhodnutia 2013/423/EÚ (5) z 2. augusta 2013 akceptovala záväzok predložený Čínskou obchodnou komorou pre dovoz a vývoz strojov a elektronických výrobkov (ďalej len „CCCME“) a skupinou vyvážajúcich výrobcov (ďalej len „dotknuté strany“) v rámci antidumpingového konania týkajúceho sa dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky.

Komisia 4. decembra 2013 vykonávacím rozhodnutím 2013/707/EÚ (6) potvrdila prijatie záväzku ponúknutého v súvislosti s antidumpingovým konaním a antisubvenčným konaním, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky na obdobie uplatňovania konečných opatrení.

Podmienky plnenia záväzku uvedeného vo vykonávacom rozhodnutí 2013/707/EÚ boli neskôr objasnené vo vykonávacom rozhodnutí 2014/657/EÚ (7).

V rámci cenového záväzku, ktorý Komisia akceptovala, sa minimálna dovozná cena príslušného výrobku upravuje štvrťročne na základe medzinárodných spotových cien fotovoltických modulov na báze kryštalického kremíka vrátane čínskych cien podľa databázy spoločnosti Bloomberg (ďalej len „existujúca referenčná hodnota“). V záväzku sa uvádza, že spotové ceny bez čínskych cien sa môžu používať ako referenčné hodnoty, ak budú sprístupnené v databáze spoločnosti Bloomberg. Databáza spoločnosti Bloomberg obsahuje cenový rad, ktorý neobsahuje čínske ceny a pre ktorý sú dostupné historické údaje. Preto by s použitím vhodných postupov bolo technicky možné použiť spotové ceny s vylúčením čínskych cien, ako ich uvádza databáza Bloomberg, ako referenčnej hodnoty.

4. Dôvody preskúmania

Žiadateľ poskytol dostatočné dôkazy o tom, že okolnosti, na základe ktorých bola súčasná referenčná hodnota prijatá, sa zmenili a že tieto zmeny majú trvalý charakter:

— počet spoločností z Čínskej ľudovej republiky, ktoré vykazujú údaje, ktoré sa zahŕňajú do existujúcej referenčnej hodnoty, sa od prijatia záväzku výrazne zvýšil, a to najmä od začiatku roka 2014,

— v dôsledku toho váha spoločností z Čínskej ľudovej republiky v rámci existujúcej referenčnej hodnoty vzrástla a na vývoj tejto referenčnej hodnoty mala značný vplyv,

— okrem toho sa ceny, ktoré uviedli tieto spoločnosti, boli historicky nižšie ako ceny, ktoré uviedli ostatné spoločnosti.

Zdá sa, že tento vývoj má trvalý charakter, a tým sa odôvodňuje potreba preskúmať používanie existujúcej referenčnej hodnoty.

Dostatočné dôkazy, ktoré predložil žiadateľ, dokazujú, že existujúca referenčná hodnota už nie je reprezentatívnou pre vývoj cien fotovoltických modulov na báze kryštalického kremíka. Ak túto skutočnosť potvrdí predbežné preskúmanie, existujúca referenčná hodnota by už neplnila svoj cieľ, ako sa stanovuje v rozhodnutiach Komisie, na základe ktorých sa potvrdila akceptácia záväzku a na základe ktorých bol záväzok objasnený.

Komisia preto preskúma, či existujúca referenčná hodnota je stále reprezentatívna pre vývoj cien fotovoltických modulov na báze kryštalického kremíka.

5. Postup

Keďže Komisia po tom, čo informovala členské štáty, rozhodla, že na začatie predbežného preskúmania obmedzeného na referenčnú hodnotu používanú v rámci mechanizmu úpravy cien existujú dostatočné dôkazy, týmto začína preskúmanie podľa článku 11 ods. 3 základného antidumpingového nariadenia a článku 19 ods. 2 základného antisubvenčného nariadenia.

Vláda Čínskej ľudovej republiky bola v súlade so základným antisubvenčným nariadením prizvaná na konzultácie pred začatím konania.

Komisia začne konzultácie s dotknutými stranami v súlade s postupmi v rámci záväzku, keďže toto preskúmanie sa týka vykonávania ich záväzku.

5.1 Dotazníky

Komisia zašle spoločnosti Bloomberg dotazník s cieľom získať informácie, ktoré považuje za nevyhnutné na prešetrovanie. Pokiaľ nie je uvedené inak, tieto informácie a podporné dôkazy by mali byť Komisii doručené do 37 dní po zaslaní dotazníka.

Komisia takisto vyzýva všetkých, ktorí spoločnosti Bloomberg oznámili ceny fotovoltických modulov na báze kryštalického kremíka, bez ohľadu na pôvod, aby sa prihlásili, aby Komisii predložili svoje údaje poskytnuté do databázy Bloomberg a v súvislosti s preskúmaním vyjadrili svoje názory. Ak nie je stanovené inak, informácie a podporné dôkazy by mali Komisii poskytnúť tak, že sa na Komisiu obrátia do 37 dní od uverejnenia tohto oznámenia v Úradnom vestníku Európskej únie. Komisia si môže vyžiadať doplňujúce informácie a/alebo overiť informácie získané v priebehu vyšetrovania.

Informácie, ktoré Komisia považuje za potrebné na účely revízneho prešetrovania, si v priebehu vyšetrovania môže vyžiadať aj od iných zdrojov.

5.2. Iné písomné podania

V súlade s ustanoveniami tohto oznámenia sa týmto všetky zainteresované strany vyzývajú, aby oznámili svoje stanoviská, predložili informácie a poskytli podporné dôkazy. Pokiaľ nie je uvedené inak, tieto informácie a podporné dôkazy musia byť Komisii doručené do 37 dní odo dňa uverejnenia tohto oznámenia v Úradnom vestníku Európskej únie.

5.3. Možnosť vypočutia útvarmi Komisie vykonávajúcimi preskúmanie

Všetky zainteresované strany môžu požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie musí byť podaná písomne a musia sa v nej uvádzať dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so stranami.

5.4. Pokyny na predkladanie písomných podaní a zasielanie vyplnených dotazníkov a korešpondencie

Na informácie predkladané Komisii v rámci prešetrovaní týkajúcich sa ochrany obchodu sa nesmú vzťahovať autorské práva.

Strany musia pred tým, než predložia Komisii informácie a/alebo údaje, na ktoré sa vzťahujú autorské práva tretích strán, požiadať držiteľa týchto práv o špeciálne povolenie, ktoré výslovne umožňuje:

a) Komisii použiť tieto informácie a údaje na účely tohto konania na ochranu obchodu a

b) poskytnúť tieto informácie a/alebo údaje zainteresovaným stranám, ktorých sa toto vyšetrovanie týka, vo forme, ktorá im umožní uplatniť si právo na obhajobu.

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, pri ktorých sa vyžaduje dôverné zaobchádzanie, sa označia ako „Limited“ (8).

Každý, kto poskytuje informácie označené ako „Limited“, musí podľa článku 19 ods. 2 základného antidumpingového nariadenia a článku 29 ods. 2 základného antisubvenčného nariadenia predložiť ich zhrnutie, ktoré nemá dôverný charakter a má označenie „For inspection by interested parties“. Tieto zhrnutia musia byť dostatočne podrobné, aby umožnili primerane pochopiť podstatu predložených dôverných informácií. Ak zainteresovaná strana, ktorá poskytuje dôverné informácie, nepredloží ich zhrnutie, ktoré nemá dôverný charakter, v požadovanom formáte a kvalite, nemusí sa na takéto informácie prihliadať.

Všetky podania a žiadosti musia byť zasielané elektronickou poštou, vrátane naskenovaných plnomocenstiev a osvedčení; výnimkou sú obsiahle odpovede, ktoré sa predkladajú na nosičoch CD-ROM alebo DVD priamym odovzdaním alebo doporučeným listom.

Použitím e-mailu sa vyjadruje súhlas s pravidlami uplatniteľnými na elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH OCHRANY OBCHODU“ uverejnenom na webovej stránke Generálneho riaditeľstva pre obchod: http://trade.ec.europa.eu/doclib/docs/2011/june/tradoc_148003.pdf

Pri predkladaní informácií musíte uviesť svoje meno (názov), adresu, telefónne číslo a platnú e-mailovú adresu a zabezpečiť, aby uvedená e-mailová adresa bola funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude s vami Komisia komunikovať iba e-mailom, ak výslovne nepožiadate o doručenie všetkých dokumentov Komisie inými komunikačnými prostriedkami, alebo ak si povaha dokumentov, ktoré sa majú zaslať, nevyžaduje použitie doporučenej zásielky.

Ďalšie pravidlá a informácie týkajúce sa korešpondencie s Komisiou vrátane zásad, ktoré platia pre podanie elektronickou poštou, nájdete vo vyššie spomenutých usmerneniach pre komunikáciu.

Adresa Komisie na účely korešpondencie:

European Commission Directorate-General for Trade Directorate H Office: CHAR 04/039 1040 Bruxelles/Brussel BELGIQUE/BELGIË e-mail: trade-ad-R615@ec.europa.eu

6. Odmietnutie spolupráce

Ak niekto odmietne sprístupniť potrebné informácie, neposkytne ich v príslušných lehotách alebo významnou mierou bráni v prešetrovaní, k zisteniam potvrdzujúcim alebo vyvracajúcim tvrdenia je možné dospieť na základe dostupných skutočností.

7. Úradník pre vypočutie

Zainteresované strany sa môžu pri konaniach týkajúcich sa obchodu obrátiť na úradníka pre vypočutie. Úradník pre vypočutie je kontaktnou osobou medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o nahliadnutie do spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie konkrétnej zainteresovanej strany a pôsobiť ako sprostredkovateľ v záujme zabezpečenia plného uplatnenia práv zainteresovanej strany na obhajobu.

Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so stranami.

Úradník pre vypočutie tiež umožní uskutočnenie vypočutia s účasťou strán, na ktorom bude možné predniesť rôzne stanoviská a protiargumenty.

Ďalšie informácie a kontaktné údaje sú uvedené na internetových stránkach úradníka pre vypočutie na webovej stránke GR pre obchod: http://ec.europa.eu/trade/trade-policy-and-you/contacts/hearing-officer/

8. Harmonogram prešetrovania

Podľa článku 11 ods. 5 základného antidumpingového nariadenia a článku 22 ods. 1 základného antisubvenčného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

9. Spracovanie osobných údajov

So všetkými osobnými údajmi získanými počas prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (9).

(1) Ú. v. EÚ L 343, 22.12.2009, s. 51.

(2) Ú. v. EÚ L 188, 18.7.2009, s. 93.

(3) Vykonávacie nariadenie Rady (EÚ) č. 1238/2013 z 2. decembra 2013, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky (Ú. v. EÚ L 325, 5.12.2013, s. 1).

(4) Vykonávacie nariadenie Rady (EÚ) č. 1239/2013 z 2. decembra 2013 ktorým sa ukladá konečné vyrovnávacie clo na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky (Ú. v. EÚ L 325, 5.12.2013, s. 66).

(5) Rozhodnutie Komisie 2013/423/EÚ z 2. augusta 2013, ktorým sa prijíma záväzok ponúknutý v súvislosti s antidumpingovým konaním týkajúcim sa dovozu fotovoltických modulov na báze kryštalického kremíka a hlavných komponentov (t. j. článkov a doštičiek) s pôvodom v Čínskej ľudovej republike alebo odosielaných z Čínskej ľudovej republiky (Ú. v. EÚ L 209, 3.8.2013, s. 26).

(6) Vykonávacie rozhodnutie Komisie 2013/707/EÚ zo 4. decembra 2013, ktorým sa potvrdzuje prijatie záväzku ponúknutého v súvislosti s antidumpingovým konaním a antisubvenčným konaním, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky na obdobie uplatňovania konečných opatrení (Ú. v. EÚ L 325, 5.12.2013, s. 214).

(7) Vykonávacie rozhodnutie Komisie 2014/657/EÚ z 10. septembra 2014, ktorým sa prijíma návrh skupiny vyvážajúcich výrobcov a Čínskej obchodnej komory pre dovoz a vývoz strojov a elektronických výrobkov, pokiaľ ide o objasnenie týkajúce sa plnenia záväzku uvedeného vo vykonávacom rozhodnutí 2013/707/EÚ (Ú. v. EÚ L 270, 11.9.2014, s. 6).

(8) Dokument označený ako „Limited“ je dokument, ktorý sa považuje za dôverný v zmysle článku 19 nariadenia Rady (ES) č. 1225/2009 (Ú. v. EÚ L 343, 22.12.2009, s. 51) a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(9) Ú. v. ES L 8, 12.1.2001, s. 1.